Tugendhatvillaen

**Tugendhatvillaen** er et bolighus oppført i modernistisk stil i byen Brno i Tsjekkia. Bygningen ble oppført mellom 1929 og 1930 etter tegninger av arkitekt Ludwig Mies van der Rohe (1886–1969). Byggherrer var ekterparet Fritz og Grete Tugendhat. Den regnes som det mest kjente av Brnos modernistiske byggverk, og ble i 2001 oppført på UNESCOs verdensarvliste.

## Beliggenhet og konstruksjon
Tugendhatvillaen ligger på en høyde med over byen. Utsikten er bevart slik den var da huset ble oppført, blant annet ved å kontrollere byggingen på tomter i nærheten. Tomten er ubeskåret, og den opprinnelige bygningen er intakt.

Tugendhatvillaens vinterhage dekker to tredeler av første etasje. Boarealet er åpent for gjennomgang mellom de enkelte rom, men entreen, musikkhjørnet og biblioteket er atskilt med elementer av rosentre eller onyx. Stuen har store vinduer med direkte utgang til terassen. Derfra går en bred trapp videre ned i hagen.

Huset er bygget i betong og delvis pusset stål. I kjelleren finnes et sentralfyringsanlegg, klimaanlegg og vaskerom, og elektrisk anlegg for å kunne lukke og åpne de store vinduene.

UNESCO fremholder i sin begrunnelse for oppføring på verdensarvlisten at villaen er et fremstående eksempel på den internasjonale stil i den modernistiske bevegelse i arkitektur, slik denne utviklet seg i 1920-årene. Villaens særlige verdi ligger i den innovative anvendelse av romlige og estetiske konsepter som tok sikte på å tilfredsstille behovene i en ny livsstil. Dette kunne skje ved å gjøre bruk av moderne, industriell produksjon av bygningselementer.

Den tyske, modernistiske interiørarkitekten Lily Reich (1887–1947) medvirket til utformingen av interiøret. Mies tegnet selv alle møblene, blant annet to stoler, «Brno» og «Tugendhat».


Fil:Brno Chair.svg|Stolen «Brno» tegnet av Mies.
Fil:Tugendhat Villa Furniture.jpg|Interiørbilde med onyxveggen, skulpturen av Wilhelm Lehmbruck og to «Tugendhatstoler» med lyst stoff, tegnet av Mies, i forgrunnen
Fil:Innenaufnahmen aus der Villa Tugendhat (05).jpg|alt=|Tre barcelonastoler og ditto krakk.


## Historie
Industrialisten Fritz Tugendhat (1895–1958) og hans kone Grete, født Löw-Beer (1903–1970), bestilte villaen til en tomt som ekteparet hadde fått i bryllupsgave av hennes foreldre, som begge var av jødisk bakgrunn. Gretes far var industrialisten Alfred Löw-Beer. Huset ble oppført i perioden 1929–1930.

Ekteparet bodde åtte år i boligen før de i 1938 flyktet fra Tsjekkoslovakia som følge av den tiltagende forfølgelsen av jøder under det nasjonalsosialistiske regimet, i kjølvannet av Münchenavtalen. Ekteparet hadde på dette tidspunktet tre barn. Et av disse var Ernst Tugendhat som senere vant renommé som filosof.

I begynnelsen av 1939 ble huset okkupert av Gestapo. Siden ble det overtatt av Nazi-Tyskland og brukt som bolig og kontor for den tyske industridirektøren Willy Messerschmidt. Det ble gjort flere bygningsmessige endringer i denne perioden. Bygningen ble skadet av krigshandlinger under andre verdenskrig. Blant annet ble stengodsveggene ødelagt av trykkbølgene ved bombardement.

Etter krigen tjente bygningen som kvarter for Den røde armé, blant annet som stall. Fra 1945 holdt en privat danseskole til i bygningen, inntil den ble overtatt av staten i 1950.  

Restaureringsarbeidene begynte i 1963, under ledelse av Brno-arkitekten František Kalivoda (1913–1971). Etter Warszawapaktens invasjon av Tsjekkoslovakia i 1968, stanset disse arbeidene.

Nye restaureringsarbeider fant sted i perioden 1980–1985. Formålet med disse arbeidene var å gjøre villaen til et representasjonslokale og -bolig. Flere omganger med rehabilitering skjedde på 2000-tallet. Det var særlig mellom 2010 og 2012 at bygningen ble brakt i samsvar med den opprinnelige utformingen fra fullføringen i 1930. Tugenhatvillaen sto ferdig renovert i 2012.
Tugendhat view.jpg|Utsikten mot byen
Villa Tugendhat entrance.JPG|Inngangen til første etasje
Villa Tugendhat front.JPG|Villaen sett fra forsiden


## Referanser


## Eksterne lenker
*